Sænska ríkisstjórnin er fallin. Þingmenn á sænska þinginu samþykktu vantrauststillögu Svíþjóðardemókrata í morgun. Stefan Löfven forsætisráðherra fær viku til að ákveða hvort hann segir af sér eða boðar til nýrra kosninga.
Þingmenn á sænska þinginu samþykktu vantraust á ríkisstjórn Stefans Löfven, forsætisráðherra Svíþjóðar, í morgun. Löfven fær viku til að afla stuðnings við nýja stjórn en hann er fyrsti sænski forsætisráðherrann sem er felldur með þessum hætti.
Ríkisstjórn Jafnaðarmanna og Græningja hefur aðeins þriðjung atkvæða að baki en þingmenn Miðflokksins, Frjálslyndra og Vinstriflokksins hafa varið hana falli. Stjórnin missti stuðning Vinstriflokksins í síðustu viku en helsta ástæða þess er sú ákvörðun stjórnarinnar að aflétta hömlum á leiguverði nýs íbúðarhúsnæðis - en óttast er að það verði til þess að leiguverð hækki. Nooshi Dadgostar, leiðtogi Vinstriflokksins, sagði fyrir atkvæðagreiðsluna í morgun að þetta væru svik við sænska velferðarlíkanið og kjósendur Jafnaðarmanna. Hún hefði sjálf notið góðs af þessu kerfi og því ætti ekki að breyta.
Þegar ljóst var að stjórnin nyti ekki stuðnings lögðu Svíþjóðardemókratar strax fram vantrauststillögu, og hún var samþykkt í morgun með 181 atkvæði, 109 sögðu nei og 51 þingmaður sat hjá.
Og eins og heyra má var klappað í þingsal þegar Andreas Norlén, forseti þingsins, greindi frá niðurstöðunni. Löfven hefur til þriðjudagsins 29. júní til að velja milli tveggja kosta, nýrra kosninga sem verða í síðasta lagi í september eða reyna áfram að mynda starfhæfa stjórn. Hann hefur ekki marga kosti, nema ef hann frestar leiguverðshækkunum sem fóru fyrir brjóstið á Dadgostar og Vinstriflokknum, því hún sagðist nú fyrir hádegi taka honum opnum örmum ef svo færi. Stjórnarandstöðuflokkarnir til hægri reyna líklega að afla stuðnings við minnihlutastjórn samhliða því að Löfven reynir að treysta böndin við gömlu félagana. Það verður erfitt því eftir síðustu kosningar tók það fjóra mánuði að mynda nýja ríkisstjórn. En Löfven segist ætla að reyna til þrautar.
Sænska ríkisstjórnin er fallin. Þingmenn á sænska þinginu samþykktu vantrauststillögu Svíþjóðardemókrata í morgun. Stefan Löfven forsætisráðherra fær viku til að ákveða hvort hann segir af sér eða boðar til nýrra kosninga. 